- 2) 481 - Dotacije nevladinim organizacijama, u iznosu od 1.100.000 dinara, finansiraće se obrazovni projekti, monografije i stručni časopisi od značaja za vodoprivredu, kao i konferencije i stručna savetovanja iz oblasti uređenja i korišćenja voda, zaštite voda od zagađivanja, zaštite od štetnog dejstva voda i dr.

Učešće sredstava Budžetskog fonda za vode Republike Srbije u finansiranju poslova na izradi planova upravljanja vodama, prostornih planova područja posebne namene, studija i projekata od značaja za oblast upravljanja vodama, strateških procena uticaja na životnu sredinu i za pripremu stručnih elemenata za potrebe definisanja pregovaračke pozicije za poglavlje 27. je 100%. Za finansiranje poslova na izradi planova upravljanja vodama, prostornih planova područja posebne namene, studija i projekata od značaja za oblast upravljanja vodama, vršenja strateških procena uticaja na životnu sredinu, pripreme stručnih elemenata za potrebe definisanja pregovaračke pozicije za poglavlje 27, obrazovnih projekata, stručnih časopisa od značaja za vodoprivredu, konferencija i stručnih savetovanja iz oblasti uređenja i korišćenja voda, zaštite voda od zagađivanja, zaštite od štetnog dejstva voda i dr., uključujući i sredstva za finansiranje preuzetih obaveza po tom osnovu u 2015. godini u iznosu od 3.400.000 dinara, planirano je 38.092.000 dinara.

- b) Međunarodna saradnja u oblasti voda

Međunarodna saradnja u oblasti voda obuhvata dve osnovne kategorije: bilateralnu i multilateralnu saradnju. U okviru bilateralne saradnje u 2016. godini nastaviće se dosadašnja saradnja sa Mađarskom i Rumunijom, uključujući i pregovaranje o novim sporazumima o saradnji. Planira se i uspostavljanje saradnje sa Republikom Hrvatskom i Bosnom i Hercegovinom. Iz prednjih razloga izrađena je neophodna dokumentacija (tehničko/pravna) za pripremu i zaključivanje novih sporazuma o saradnji sa Rumunijom, Republikom Hrvatskom i Bosnom i Hercegovinom. Planirana multilateralna saradnja realizovaće se kroz aktivnosti u okviru sprovođenja Zakona o potvrđivanju Konvencije o zaštiti i korišćenju prekograničnih vodotokova i međunarodnih jezera i Amandmana na čl. 25. i 26. Konvencije o zaštiti i korišćenju prekograničnih vodotokova i međunarodnih jezera ("Službeni glasnik RS - Međunarodni ugovori", broj 1/10), nastavak aktivnog učešća na: sprovođenju Zakona o potvrđivanju Konvencije o saradnji na zaštiti i održivom korišćenju reke Dunav ("Službeni list SRJ - Međunarodni ugovori", broj 2/03) (obaveze u okviru rada u Međunarodnoj komisiji za zaštitu reke Dunav), realizaciji projekta "Dunavska kutija", sprovođenju Zakona o ratifikaciji Okvirnog sporazuma o slivu reke Save, Protokola o režimu plovidbe uz Okvirni sporazum o slivu reke Save i Sporazuma o izmenama Okvirnog sporazuma o slivu reke Save i Protokola o režimu plovidbe uz Okvirni sporazum o slivu reke Save ("Službeni list SCG - Međunarodni ugovori", broj 12/04) - obaveze u okviru rada u Međunarodnoj komisiji za sliv reke Save, realizaciji aktivnosti u Međunarodnoj mreži organizacija na slivovima, realizaciji regionalnih projekata za prekogranične slivove, realizaciji drugih aktivnosti međunarodne saradnje u oblasti voda, kao i učešće u pripremi i realizaciji projekata finansiranih od strane međunarodne zajednice. U 2016. godini neophodno je nastaviti proces povezivanja multilateralne i bilateralne saradnje u skladu sa preporukama Evropske direktive u oblasti politike voda EU WFD/2000/60/EC, Direktive 2007/60 ES o proceni i upravljanju rizicima od poplava i drugim direktivama Evropske unije u oblasti voda.